ตลาดหุ้นเอเชียลดลงเช้านี้หลังราคาน้ำมันร่วง ขณะจับตาประชุมเฟด
ตลาดหุ้นเอเชียปรับตัวลงเช้านี้ โดยได้รับแรงกดดันจากราคาน้ำมันที่ปรับตัวลง นอกจากนี้ นักลงทุนยังระมัดระวังการซื้อขายก่อนที่การประชุมของธนาคารกลางสหรัฐ (เฟด) จะเสร็จสิ้นในวันพรุ่งนี้ตามเวลาสหรัฐ
26 ม.ค. 2559

ผู้สื่อข่าวรายงานว่า ตลาดหุ้นเอเชียปรับตัวลงเช้านี้ โดยได้รับแรงกดดันจากราคาน้ำมันที่ปรับตัวลง นอกจากนี้ นักลงทุนยังระมัดระวังการซื้อขายก่อนที่การประชุมของธนาคารกลางสหรัฐ (เฟด) จะเสร็จสิ้นในวันพรุ่งนี้ตามเวลาสหรัฐ
โดยดัชนี MSCI Asia Pacific ลดลง 0.9% แตะที่ 118.75 จุด เมื่อเวลาประมาณ 9.10 น.ตามเวลาโตเกียว
ส่วนดัชนี NIKKEI 225 ตลาดหุ้นญี่ปุ่นเปิดวันนี้ที่ 16,833.13 จุด ลดลง 277.78 จุด, ดัชนี SSE Composite ตลาดหุ้นจีนเปิดวันนี้ที่ 2,907.72 จุด ลดลง 30.80 จุด, ดัชนี HSI ตลาดหุ้นฮ่องกงเปิดวันนี้ที่ 19,068.84 จุด ลดลง 271.30 จุด, ดัชนี TAIEX ตลาดหุ้นไต้หวันเปิดวันนี้ที่ 7,832.10 จุด ลดลง 62.05 จุด, ดัชนี KOSPI ตลาดหุ้นเกาหลีใต้เปิดวันนี้ที่ 1,881.87 จุด ลดลง 11.56 จุด, ดัชนี FTSE STI ตลาดหุ้นสิงคโปร์เปิดวันนี้ที่ 2,565.81 จุด ลดลง 16.83 จุด, ดัชนี FBMKLCI ตลาดหุ้นมาเลเซียเปิดวันนี้ที่ 1,627.29 จุด เพิ่มขึ้น 2.08 จุด
ทั้งนี้ ราคาน้ำมันร่วงลงจากความวิตกกังวลเกี่ยวกับภาวะอุปทานน้ำมันที่สูงเกินไป รวมทั้งความเป็นไปได้ที่ว่า อิหร่านอาจจะผลิตน้ำมันเพิ่มขึ้น หลังจากนานาประเทศประกาศยกเลิกมาตรการคว่ำบาตรอิหร่าน
ด้านเฟดจะเริ่มการประชุม 2 วันในวันนี้และจะสิ้นสุดในวันพรุ่งนี้ โดยจะมีแถลงการณ์การประชุมออกมาเวลา 14.00 น.ตามเวลาสหรัฐ หรือ 02.00 น. ของเช้าวันพฤหัสบดีตามเวลาไทย ขณะที่นักเศรษฐศาสตร์คาดว่า เฟดจะคงอัตราดอกเบี้ยในการประชุมครั้งนี้ และอาจปรับขึ้นดอกเบี้ยในการประชุมเดือนมี.ค. แต่ก็จะขึ้นอยู่กับตัวเลขเศรษฐกิจที่เฟดได้รับก่อนการประชุมดังกล่าว